RICH เข้าเกณฑ์ปลดล็อก SP ตลท.จี้ส่งงบฯครบทุกงวดพร้อมรีซูมเทรดใน 1 ปี
RICH เข้าเกณฑ์ปลดล็อก SP ตลท.จี้ส่งงบฯครบทุกงวดพร้อมรีซูมเทรดใน 1 ปี
RICH เข้าเกณฑ์ปลดล็อก SP ตลท.จี้ส่งงบฯครบทุกงวดพร้อมรีซูมเทรดใน 1 ปี
30 ต.ค. 2562

ตลาดหลักทรัพย์แห่งประเทศไทย (ตลท.) แจ้งว่าตามที่ บริษัท ริช เอเชีย คอร์ปอเรชั่น จำกัด (มหาชน) หรือ RICH เข้าข่ายอาจถูกเพิกถอนเนื่องจากไม่นำส่งงบการเงินไตรมาสที่ 3 ปี 2561 และงบการเงินประจำปี 2561 ภายในกำหนดเวลา นั้น เมื่อวันที่ 18 ตุลาคม 2562 RICH ได้นำส่งงบการเงินดังกล่าวแล้ว ตลาดหลักทรัพย์ฯ จึงประกาศให้ RICH ต้องดำเนินการให้มีคุณสมบัติกลับมาซื้อขาย (Resume Stage) ภายใน 1 ปี หรือภายในวันที่ 18 ตุลาคม 2563
โดยบริษัทต้องนำส่งงบการเงินฉบับล่าช้าได้ครบทั้งหมดและหลังจากนั้นต้องนำส่งงบการเงินตรงตามกำหนดอีก 2 งวดติดต่อกัน และรายงานของผู้สอบบัญชีต้องไม่มีลักษณะว่างบการเงินของบริษัทไม่เป็นไปตามหลักการบัญชีที่รับรองโดยทั่วไป หรือมีประเด็นเกี่ยวกับระบบควบคุมภายใน
อย่างไรก็ตาม RICH อยู่ระหว่างแก้ไขเหตุเพิกถอนเรื่องฐานะการเงินและการดำเนินงาน กรณีส่วนของผู้ถือหุ้นติดลบอีกเหตุหนึ่ง ซึ่งจะครบกำหนดในวันที่ 9 มีนาคม 2563 ดังนั้น หากบริษัทยังไม่สามารถแก้ไขให้ส่วนของผู้ถือหุ้นเป็นบวกภายในวันดังกล่าวได้ ตลาดหลักทรัพย์ฯจะพิจารณาเพิกถอนหลักทรัพย์ของบริษัทจากการเป็นหลักทรัพย์จดทะเบียน
ทั้งนี้ หลักทรัพย์ RICH ยังคงถูกขึ้นเครื่องหมาย SP และ NC จนกว่าบริษัทจะสามารถแก้ไขเหตุเพิกถอนดังกล่าว และดำเนินการให้มีคุณสมบัติเพื่อกลับมาซื้อขายได้
 
 